**ΠΑΡΑΡΤΗΜΑ 01**

**Έκτακτο Σχέδιο κατάρτισης Εργαζομένων σε Κέντρα Αναψυχής που βρίσκονται στην ελεύθερη περιοχή Αμμοχώστου και στο παραλιακό μέτωπο Πάφου και Συναφείς με την Τουριστική Βιομηχανία Επιχειρήσεις που βρίσκονται στην ελεύθερη περιοχή Αμμοχώστου και τελούν υπό αναστολή εργασιών κατά την περίοδο Νοεμβρίου 2019 – Μαρτίου 2020**

Το Υπουργείο Εργασίας, Πρόνοιας και Κοινωνικών Ασφαλίσεων προκηρύσσει Έκτακτο Σχέδιο κατάρτισης Εργαζομένων σε Κέντρα Αναψυχής που βρίσκονται στην ελεύθερη περιοχή Αμμοχώστου και στο παραλιακό μέτωπο Πάφου και Συναφείς με την Τουριστική Βιομηχανία Επιχειρήσεις που βρίσκονται στην ελεύθερη περιοχή Αμμοχώστου και τελούν υπό αναστολή εργασιών κατά την περίοδο Νοεμβρίου 2019 – Μαρτίου 2020. Αρμόδιος φορέας διαχείρισης του Σχεδίου είναι οι Υπηρεσίες Κοινωνικών Ασφαλίσεων.

**Σκοπός του Σχεδίου**

Σκοπός του Έκτακτου Σχεδίου είναι η παροχή ευκαιριών κατάρτισης σε εργαζόμενους σε κέντρα αναψυχής που βρίσκονται στην ελεύθερη περιοχή Αμμοχώστου και στο παραλιακό μέτωπο Πάφου και συναφείς με την τουριστική βιομηχανία επιχειρήσεις που βρίσκονται στην ελεύθερη περιοχή Αμμοχώστου, που ευρίσκονται σε καθεστώς αναστολής εργασιών κατά την περίοδο Νοεμβρίου 2019 – Μαρτίου 2020, με απώτερο στόχο τη βελτίωση των επαγγελματικών τους δεξιοτήτων και κατ’ επέκταση την αναβάθμιση του τουριστικού προϊόντος της Κύπρου.

**Επωφελούμενοι**

(α). Υπάλληλοι σε κέντρα αναψυχής που βρίσκονται στην ελεύθερη περιοχή Αμμοχώστου και στο παραλιακό μέτωπο Πάφου και συναφείς με την τουριστική βιομηχανία επιχειρήσεις που βρίσκονται στην ελεύθερη περιοχή Αμμοχώστου που τίθενται σε καθεστώς αναστολής εργασιών, οι οποίοι κατά την περίοδο αυτή θα συμμετέχουν σε προγράμματα ενδοεπιχειρησιακής κατάρτισης.

(β). Κέντρα αναψυχής που βρίσκονται στην ελεύθερη περιοχή Αμμοχώστου και στο παραλιακό μέτωπο Πάφου και συναφείς με την τουριστική βιομηχανία επιχειρήσεις που βρίσκονται στην ελεύθερη περιοχή Αμμοχώστου, οι οποίες κατά την περίοδο Νοεμβρίου 2018 – Μαρτίου 2019:

1. παρέμειναν κλειστές και κατά την αντίστοιχη φετινή περίοδο θα λειτουργήσουν έστω και μερικώς,

ή

1. είχαν προβεί σε μερική αναστολή εργασιών και κατά την αντίστοιχη φετινή περίοδο θα μειώσουν την περίοδο αναστολής ή/και θα μειώσουν τον αριθμό των υπαλλήλων τους που θα επηρεαστούν από αυτή. Σημειώνεται ότι, για τους σκοπούς της παραγράφου αυτής, το προσωπικό που συμμετείχε κατά την περσινή περίοδο στο πρόγραμμα ενδοεπιχειρησιακής κατάρτισης θα θεωρηθεί ότι βρισκόταν σε καθεστώς αναστολής εργασιών. Επιπρόσθετα, το προσωπικό που καταρτίστηκε κατά την περσινή περίοδο μπορεί να μετέχει και φέτος στο σχέδιο κατάρτισης, νοουμένου ότι θα εκπαιδευτεί για να αποκτήσει επιπρόσθετες δεξιότητες.

Νοείται ότι σε καμιά περίπτωση το σύνολο των εβδομάδων αναστολής ανά επιχείρηση θα υπερβαίνει τον αντίστοιχο περσινό.

**Όροι Σχεδίου**

Το πρόγραμμα ενδοεπιχειρησιακής κατάρτισης που θα προσφέρεται για κάθε ειδικότητα έχει εγκριθεί από την Υπουργό Εργασίας, Πρόνοιας και Κοινωνικών Ασφαλίσεων.

Οι ενδιαφερόμενες επιχειρήσεις θα πρέπει να υποβάλουν στα κατά τόπους Επαρχιακά Γραφεία Κοινωνικών Ασφαλίσεων αίτηση, χρησιμοποιώντας το καθορισμένο έντυπο, στην οποία θα καθορίζουν ονομαστικά τους εργαζόμενους που θα εκπαιδεύσουν, την ειδικότητα και την περίοδο κατάρτισης. Σημειώνεται ότι η κάθε επιχείρηση θα πρέπει να υποβάλει αίτηση έγκαιρα, και όχι αργότερα από μία εβδομάδα πριν από την έναρξη της κάθε περιόδου κατάρτισης που προτίθεται να εφαρμόσει.

Οι επιχειρήσεις που θα συμμετέχουν στο Σχέδιο θα πρέπει να υποβάλουν μαζί με την αίτηση, κατάσταση στην οποία θα φαίνονται ονομαστικά οι εργαζόμενοι που τέθηκαν σε αναστολή εργασιών κατά την περίοδο Νοεμβρίου 2018 – Μαρτίου 2019.

Μετά την ολοκλήρωση κάθε κύκλου κατάρτισης, οι επιχειρήσεις θα πρέπει να υποβάλουν κατάλληλα συμπληρωμένα τα παρουσιολόγια για την πιστοποίηση της συμμετοχής των εργαζομένων στο πρόγραμμα κατάρτισης.

Οι επιχειρήσεις που θα συμμετέχουν στο Σχέδιο θα καταβάλλουν στους καταρτιζόμενους επίδομα κατάρτισης ίσο με τον κανονικό μισθό του καταρτιζόμενου, και βάσει του οποίου θα καταβάλλονται οι εισφορές που εισπράττονται από τις Υπηρεσίες Κοινωνικών Ασφαλίσεων. Οι Υπηρεσίες Κοινωνικών Ασφαλίσεων, ως αρχή εφαρμογής του προγράμματος κατάρτισης, θα καταβάλλουν στην επιχείρηση το ανεργιακό επίδομα που δικαιούνται οι καταρτιζόμενοι με βάση το άρθρο 31(7) των περί Κοινωνικών Ασφαλίσεων Νόμων του 2010-2019, για κάθε περίοδο κατάρτισης διάρκειας τουλάχιστον τριάντα (30) συνεχόμενων ημερών.

**Γλώσσα Διεξαγωγής Προγραμμάτων κατάρτισης**

Τα προγράμματα κατάρτισης θα διεξάγονται στην ελληνική γλώσσα.

**Περίοδος Εφαρμογής**

Από 1η Νοεμβρίου 2019 μέχρι 31η Μαρτίου 2020.

**ΥΠΟΥΡΓΕΙΟ ΕΡΓΑΣΙΑΣ, ΠΡΟΝΟΙΑΣ**

**ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ**

**ΥΠΗΡΕΣΙΕΣ ΚΟΙΝΩΝΙΚΩΝ ΑΣΦΑΛΙΣΕΩΝ**